Ամանդա Թոդի ինքնասպանություն

Ամանդա Միշել Թոդ (, նոյեմբերի 27, 1996 - հոկտեմբերի 10, 2012), կանադացի աշակերտուհի էր, ով 15 տարեկանում ինքնասպանություն էր գործել։ Ինքնասպանությունից առաջ նա տեսանյութ էր հրապարակել ՅուԹյուբում, որում պատմում էր, թե ինչպես են իրեն շանտաժի ենթարկել, ծաղրել և ֆիզիկական հարձակումների հասցրել իր մերկ լուսանկարի պատճառով, որը համացանցի միջոցով ուղարկվել էր նրա ծնողներին և ընկերներին։ Այդ տեսանյութը միլիոնավոր դիտումներ է հավաքել նրա ինքնասպանությունից հետո, որի արդյունքում հայտնվել է միջազգային մամուլում։

Նախապատմություն և ինքնասպանություն 
2012 թվականի սեպտեմբերի 7-ին Թոդը ՅուԹյուբ վիդեոհոսթինգում տեղադրեց «My Story: Struggling, bullying, suicide and self-harm» անվանումով տեսանյութը, որում նա օգտագործելով մի շարք ֆլեշ քարտեր, պատմում էր ծաղրի ենթարկվելու իր փորձառության մասին։ Նրա մահից հետո՝ հոկտեմբերի 10-ին, այդ տեսանյութը հավաքեց միլիոնավոր դիտումներ։ Մի շարք հայտնի լրատվական կայքեր այդ տեսանյութն օգտագործում էին նրա ինքնասպանության մասին պատմող իրենց հոդվածներում։

Իր հրապարակած տեսանյությում Թոդը գրում է, որ երբ նա 7-րդ դասարանում էր (2009/2010 թվականներին), սկսեց վիդեո չաթի միջոցով ծանոթանալ նոր մարդկանց հետ համացանցում և շատ հաճախ հաճոյախոսություններ էր ստանում իր արտաքին տեսքի հետ կապված։ Մի անծանոթ տղա մեկ տարի շարունակ Թոդին համոզում էր տեսախցիկի առջև ցույց տալ իր կրծքերը և ի վերջո Թոդը անում է դա։ Այդ անձը հետագայում շանտաժի է ենթարկում Թոդին, սպառնալով, որ եթե կրկին տեսախցիկի առջև չմերկանա, ապա այդ մերկ լուսանկարները կուղարկի Թոդի ընկերներին։

2010 թվականի Սուրբ Ծննդյան արձակուրդների ընթացքում, Թոդը ոստիկանությունից տեղեկացավ, որ իր մերկ լուսանկարները հայտնվել են համացանցում։ Տեսանյութում Թոդը գրում է, որ այդ ամենից հետո իր մոտ սկսեց անհանգստություն, դեպրեսիա և խուճապ։ Նրա ընտանիքը այնուհետև փոխեց իր բնակավայրը, որտեղ Թոդը սկսեց օգտագործել թմրամիջոցներ և ալկոհոլ։

Մեկ տարի հետո, այդ անձը Թոդի անունով և նրա մերկ նկարով Ֆեյսբուքում էջ է բացում և կապնվում է Թոդի նոր դպրոցի համադասարանցիների հետ։ Թոդը կրկին ծաղրի է ենթարկվում և երկրորդ անգամ փոխում է իր դպրոցը։ Այնուհետև նա սկսում է համացանցով շփվել իր հին ընկերներից մեկի հետ, ով նրան հրավիրում է իր տուն, որտեղ նրանք սեռական հարաբերությամբ են զբաղվում։ Հաջորդ շաբաթ, այդ տղայի ընկերուհին և նրա ընկերները դպրոցում հանդիպելով Թոդին սկսում են վիրավորել նրան, իսկ տղայի ընկերուհին նրան հարվածում է, ինչի արդյունքում Թոդը ընկնում է հատակին։ Այդ ամենից հետո Թոդը հագուստ սպիտակեցնող հեղուկ խմելով փորձում է ինքնասպան լինել, սակայն դա չի օգնում, քանի որ նրան տեղափոխում են հիվանդանոց։ «Դա ինձ սպանում էր ներքուստ և ես կարծում էի, թե իրականում մեռնելու եմ», նշել է Թոդը իր տեսանյութում։ Որոշ ժամանակ անց, Թոդը իր Ֆեյսբուքի էջում հայտնաբերում է մի վիրավորական հաղորդագրություն իր ձախողված ինքնասպանության մասին։

2012 թվականի մարտին նա տեղափոխվում է մեկ այլ քաղաք, որպեսզի մոռանա այդ ամենը, սակայն դա նրա մոտ չէր ստացվում։ Մի քանի ամիս անց նա դեռ ստանում էր այդպիսի վիրավորական հաղորդագրություններ։ Թոդի հոգեկան վիճակը ավելի էր վատթարանում, և շուտով նրան տեղափոխում են հիվանդանոց որպեսզի բուժեն նրա ծանր դեպրեսիան։ Թոդի դպրոցի աշակերտներ ծաղրում էին նրան հիվանդանոցում բուժում անցնելու համար։ Այդ մասին Թոդի մայրը ասել է․ «Հիվանդանոցից դուրս գրվելուց հետո դա իրականում նրան չօգնեց։ Որոշ երեխաներ սկսեցին նրան անվանել գիժ, ասելով, որ նա եղել է հոգեբուժարանում»։

2012 թվականի հոկտեմբերի 10-ին առավոտյան ժամը 6:00-ի սահմաններում Թոդի դին հայտնաբերում են իրենց տանը պարանից կախված։

Ծանոթագրություններ

Արտաքին հղումներ 
 Ամանդա Թոդի հրապարակած տեսանյութը

1996 ծնունդներ
Նոյեմբերի 27 ծնունդներ
2012 մահեր
Հոկտեմբերի 10 մահեր
Մահացած երեխաներ